चिरां , 11 नबेम्बरःचिरां पुलिस सान्थ्रि हान्जानि दैदेन्नायाव मोनसे नायबिजिरनाय हाबाफारि बान्जायनायनि गेजेरजों दिनै बुधबारखालि फुंनि 7.30 रिंगासो समाव बिजनी महकुमानि आमगुरि पुलिस थानानि सिङाव थानाय 1 नं गोजोनफुरि ओन्सोलनिफ्राय गोबां बिबांनि गोथां गुलिफोरखौ बोखांनो हादों । चिरां पुलिसनि एडिसनेल एसपिआ फोरमायनाय बादिब्ला , हाथियार दोनखोमानायनि खौरांखौ संगालि सुलुंनिफ्राय स्रोदयै मिबथिनो मोन्नायनि उनाव बिजनी एसडिपिअ , आमगुरि पुलिस थानानि असि , कयलामइला आउट पस्टनि आइसिजों लोगोसे 156 बेटेलियान सिआरपिएफ सान्थ्रिफोरखौ लानानै मोनसे नायबिजिरनाय हाबाफारि बान्जायदों । बे नायबिजिरनाय हाबाफारिनि गेजेरजों आइन बेरेखायै दोनखोमानाय गोबां बिबांनि गोथां गुलिफोरखौ बोखांनो हायो । बोखांनो मोन्नाय गोथां गुलिफोरनि गेजेराव दङ 561 राउन्ड 7.62 एम एम गोथां गुलि , 5.56 एम एम हाथियारनि गर 231 गोथां गुलिखौ बोखांनो मोन्नाय जायो । बेराफार्से बे जाथायाव लोब्बा थानाय सासेबो दायनिगिरिखौ पुलिसआ हमनो हायाखै । जाथायनि सायाव मोनसे केस थिसन्नानै पुलिसआ संदान्नायखौ जागायबाय । 
चिराडाव गोबां बिबांनि गोथां गुलि बोखांदों